KIRJALLINEN KYSYMYS P-3343/00 esittäjä(t): Ursula Schleicher (PPE-DE) komissiolle. Hiuksista saatu L-kysteiini.



Virallinen lehti nro 136 E , 08/05/2001 s. 0224 - 0225



KIRJALLINEN KYSYMYS P-3343/00 esittäjä(t): Ursula Schleicher (PPE-DE) komissiolle (18. lokakuuta 2000) Aihe: Hiuksista saatu L-kysteiini L-kysteiini on aminohappo, jota käytetään kosmetiikkatuotteiden valmistamiseen. L-kysteiiniä tuotetaan eri tavoin, esimerkiksi Saksassa käymismenetelmällä, Japanissa synteesi- ja biotransformaatiomenetelmällä, Ranskassa sitä saadaan kanojen höyhenistä ja Kiinassa hiuksista hydrolyysimenetelmää käyttäen. L-kysteiinin tuottaminen hiuksista on kustannusten kannalta edullisin vaihtoehto. Kosmetiikkadirektiivin (76/768/ETY)(1) liite II sisältää luettelon aineista, joita kosmeettisissa valmisteissa ei saa olla. Luettelo sisältää muun muassa kohdan 416, joka koskee soluja, kudoksia ja muita ihmisperäisiä aineita. Saamieni tietojen mukaan komissio aikoo sallia poikkeusluvalla L-kysteiinin tuottamisen hiuksista. 1. Onko komissio poikkeuslupaa käsitellessään ottanut huomioon tieteellisen näkökulman lisäksi myös eettisen näkökulman? 2. Onko komissio tietoinen tavasta, jolla Kiinassa kerätään hiuksia edellä mainittua tarkoitusta varten? 3. Onko Euroopan yhteisössä harkittu hiuksista saatavan L-kysteiinin tuotannon aloittamista tai onko tällaista L-kysteiiniä tarkoitus tuoda Kiinasta? (1) EYVL L 262, 27.9.1976, s. 169. Erkki Liikasen komission puolesta antama vastaus (28. marraskuuta 2000) Hiuksista tuotettujen aminohappojen käyttö kosmetiikkatuotteiden ainesosina kiellettiin komission direktiivillä 95/34/EY, annettu 10 päivänä heinäkuuta 1995, kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY liitteiden II, III, VI ja VII mukauttamisesta tekniikan kehitykseen(1), koska ne voivat levittää Creutzfeldt-Jakobin tautia, ihmisen aivojen sienimäistä rappeutumaa ja virustauteja. Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea (SCCNFP) ehdottaa 28. kesäkuuta 2000 antamassaan lausunnossa direktiivin 76/768/ETY liitteessä II olevan 416 kohdan muuttamista siten, että sallitaan sellaisten aminohappojen käyttö, jotka on saatu hiuksista hydrolyysimenetelmää käyttämällä. Tämän toiminnan vaarattomuuden arviointi perustuu nykyiseen tieteelliseen tietoon ja arvioinnissa on otettu huomioon sellainen mahdollisuus, että Creutzfeldt-Jakobin tauti, ihmisen aivojen sienimäinen rappeutuma ja virustaudit siirtyisivät hiuksista tuotettujen aminohappojen kautta. Näin ollen komissio tarkastelee mahdollisuutta muuttaa komission direktiivillä neuvoston direktiivin 76/768/ETY (liitteiden mukauttamisesta tekniikan kehitykseen) liitteessä II olevaa 416 kohtaa seuraavasti: 416. Ihmissolut, -kudokset tai -tuotteet. Hydrolyysimenetelmää käyttämällä saatuja aminohappoja saa kuitenkin käyttää, jos on käytetty seuraavaa menetelmää ja jos tuottaja on varmistanut sen: Hydrolyysi, jossa käytetään hydrokloridia (20 % koko prosessin ajan) vähintään 6 tunnin ajan 100° C asteessa. On kuitenkin korostettava, että direktiivillä 76/768/ETY pyritään varmistamaan kosmetiikkatuotteiden vapaa liikkuvuus yhteisössä sekä täyttämään kansanterveyden suojaamisen tavoite. Mitä tulee tapaan, jolla hiuksia Kiinassa kerätään, komissiolle on ilmoitettu, että aminohapoksi tuotettavia hiuksia saadaan ainoastaan kampaamoista ja partureista. Kun on kyse hiuksista saatavan L-kysteiinin tuottamisesta, komissio ei ole kuullut yhdestäkään tuottajasta, joka suunnittelisi tämän tuotantoprosessin aloittamista yhteisössä. (1) EYVL L 167, 18.7.1995.